KOMMISSIONENS AFGØRELSE af 14. januar 1997 om afslutning af antidumpingproceduren vedrørende importen af visse profiler af jern og ulegeret stål med oprindelse i Tjekkiet og Ungarn (97/35/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 2277/96/EKSF af 28. november 1996 om beskyttelse mod dumpingimport fra lande, der ikke er medlemmer af Det Europæiske Kul- og Stålfællesskab (1), særlig artikel 23,

under henvisning til Kommissionens beslutning nr. 2424/88/EKSF af 29. juli 1988 om beskyttelse mod dumpingimport eller subsidieret fra lande, der ikke er medlemmer af Det Europæiske Kul- og Stålfællesskab (2), særlig artikel 9,

efter konsultationer i Det Rådgivende Udvalg, og

ud fra følgende betragtninger:

A. PROCEDURE

(1) I oktober 1994 modtog Kommissionen en klage indgivet af EUROFER (European Confederation of Iron and Steel Industries) vedrørende importen af visse profiler af jern og ulegeret stål med oprindelse i Tjekkiet og Ungarn.

Klagen var indgivet på vegne af producenter i Fællesskabet, hvis samlede produktion angiveligt udgjorde en betydelig del af den samlede produktion i Fællesskabet af stålprofiler.

Klagen indeholdt tilstrækkelige beviser for, at der fandt dumping sted i forbindelse med den pågældende import og forvoldtes væsentlig skade som følge heraf, hvilket ansås for tilstrækkeligt til at begrunde indledningen af en antidumpingprocedure.

(2) Efter konsultationer offentliggjorde Kommissionen derfor en meddelelse i De Europæiske Fællesskabers Tidende (3) om indledning af en antidumpingprocedure vedrørende den af klagen omfattede import og iværksatte en undersøgelse.

(3) Til dumpingundersøgelsen valgtes perioden 1. januar 1994 til 30. juni 1995. Med henblik på fastlæggelse af den forvoldte skade omfattede undersøgelsen perioden 1. januar 1991 til 30. juni 1995.

(4) Kommissionen underrettede officielt de eksportører og importører, som den vidste var berørt af sagen, samt repræsentanterne for eksportlandene og klageren og gav de berørte parter lejlighed til at tilkendegive deres synspunkter skriftligt og til at anmode om at blive hørt mundtligt.

(5) I betragtning af omfanget af de oplysninger, der indhentedes, og undersøgelsens komplicerede karakter, kunne den ikke afsluttes inden for den normale frist på et år, som er fastsat i artikel 7, stk. 9, i beslutning nr. 2424/88/EKSF.

B. DEN AF UNDERSØGELSEN OMFATTEDE VARE

(6) De varer, der er omfattet af klagen og meddelelsen om indledning af en procedure, er visse U- og I-profiler (EKSF) af jern og ulegeret stål, kun varmtvalsede, varmttrukne eller strengpressede, af højde 80 mm og derover, men ikke over 300 mm. De pågældende varer tariferes i i øjeblikket under KN-kode 7216 31 11, 7216 31 19, ex 7216 31 91, ex 7216 31 99, 7216 32 11, 7216 32 19, ex 7216 32 91 og ex 7216 32 99.

C. TILBAGETRÆKNING AF KLAGEN OG AFSLUTNING AF PROCEDUREN

(7) I løbet af undersøgelsen trak de klagende fællesskabsproducenter ved brev af 11. september 1996 klagen vedrørende importen af visse profiler af jern og ulegeret stål med oprindelse i Tjekkiet og Ungarn tilbage.

(8) I betragtning af disse omstændigheder kan antidumpingproceduren vedrørende importen af visse profiler af jern og ulegeret stål med oprindelse i Tjekkiet og Ungarn afsluttes uden indførelse af beskyttelsesforanstaltninger.

(9) Det Rådgivende Udvalg er blevet hørt og har ikke gjort indsigelse.

(10) De berørte parter blev underrettet om de vigtigste kendsgerninger og betragtninger, på grundlag af hvilke Kommissionen havde til hensigt at afslutte proceduren, og de fik lejlighed til at fremsætte bemærkninger hertil -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af visse profiler af jern og ulegeret stål med oprindelse i Tjekkiet og Ungarn afsluttes hermed.

Udfærdiget i Bruxelles, den 14. januar 1997.

På Kommissionens vegne

Leon BRITTAN

Næstformand

(1) EFT nr. L 308 af 29. 11. 1996, s. 11.

(2) EFT nr. L 209 af 2. 8. 1988, s. 18.

(3) EFT nr. C 180 af 14. 7. 1995, s. 2.